ድርጅቱ የቫይረሱን ሥርጭት ለመቀነስ ተጨማሪ 20 አውቶቡሶችን ወደ ሥራ አስገብቷል
አዲስ አበባ፡- በፐብሊክ ሰርቪስ ትራስፖርት አገልግሎት ድርጅት የኮሮና ቫይረስ ሥርጭትን ለመከላከል በአሁን ወቅት ካሉት 410 አውቶቡሶች በተጨማሪ ሌሎች 20 አውቶቡሶችን ወደ ሥራ በማስገባት በ430 አውቶቡስዎች አገልግሎት እየተሰጠ እንደሚገኝ አስታወቀ። የድርጅቱ የትራንስፖርት ኦፕሬሽን ዳይሬክተር አቶ አማኑኤል ተዘራ በተለይ ለአዲስ ዘመን ጋዜጣ እንደገለፁት፤ በዓለም አቀፍ ደረጃ የተከሰተውን የኮሮና ቫይረስ ስርጭት ለመቀነስ በማሰብ ድርጅቱ የተሳፋሪዎችን ቁጥር ቀንሷል። በዚህም ተሳፋሪዎች እንዳይጉላሉ ለማድረግ በአሁን ወቅት ካሉት 410 አውቶቡሶች በተጨማሪ 20 አውቶቡሶችን ጨምሮ በ430 አውቶቡስ አገልግሎት እየተሰጠ ይገኛል።  የኮሮና ቫይርስ ስርጭትን ለመቀነስ የመንግሥት ሠራተኛው እረፍት እንዲወጣ እየተደረገ መሆኑን በመጥቀስ፤ በየመስመሩ የተመደቡት አውቶቡሶች አሁንም አገልግሎት አለማቋረጣቸውን ተናግረዋል። አውቶቡሶች ከ24 ሰው በላይ እንዳይጭኑ በማድረግ የቫይረሱን ስርጭት በሚቀንስ መልኩ አገልግሎት እየተሰጠ እንደሚገኝ ጠቁመዋል። በአውቶቡሶቹ ሰዎች ሲሳፈሩ አልኮል በማቅረብ፣ በከተማ ውስጥ ዋና ዋና መነሻ የሚባሉ ቦታዎች ላይ ማለትም ፒያሳ፣ መገናኛ፣ ጦር ሃይች፣ ሜክሲኮ እና ቃሊቲ አካባቢ የእጅ መታጠቢያ ቦታዎችን በማዘጋጀት እና ተሳፋሪዎች ርቀታቸውን ጠብቀው እንዲሰለፉና እንዲሳፈሩ ለማድረግ በየአንድ ሜትር ርቀት ቀለም እንዲቀባ መደረጉን አስረድተዋል። አውቶቡሶቹ በየቀኑ የፀረ ተህዋስያን መድሃኒት እንደሚረጩም ጠቅሰዋል።  ህብረተሰቡ ወደ አውቶቡሶች ሲገባና ሲሰለፍ ርቀቱን ጠብቆ መሆን እንዳለበት የተናገሩት አቶ አማኑኤል፤ በአውቶቡሶች ላይ 24 ሰዎች ብቻ የሚሳፈሩ ሲሆን በየወንበሩ አንድ ሰው ብቻ እንዲቀመጥ መደረጉን ገልፀዋል። ነገር ግን አንዳንድ ተሳፋሪዎች ጎን ለጎን ካልተቀመጥን ብለው የማስቸገር ሁኔታዎች እንዳሉ ጠቁመው፤ በሌላ በኩልም ተሳፋሪዎች ወደ አውቶብስ ሲገቡ የአፍና የአፍንጫ መሸፈኛ ማስኮች መጠቀም እንዳባቸውም አሳስበዋል።  ድርጅቱ ለአዲስ አበባና ለፌደራል መንግሥት ሠራተኞች የሰርቪስ አገልግሎት ለመስጠት የተቋቋመ ቢሆንም፤ በተጨማሪም ለከተማው ህዝብ የታክሲ አገልግሎት ይሰጣል ብለዋል። አሁንም የኮሮና ቫይረስ ከተከሰተ በኋላ ከነበሩት መነሻ ቦታዎች እስከ መዳረሻ ቦታዎች አገልግሎት እየሰጠ የሚገኝ መሆኑን አስታውሰው፤ ለከተማው ነዋሪ ደግሞ 192 አውቶቡሶች ለታክሲ አገልግሎት መሰማራታቸውን ተአዲስ ዘመን ሚያዝያ 6/2012 መርድ ክፍሉ